หุ้น Netflix ร่วง 25% หลังสมาชิกลดลงครั้งแรก ในรอบ 10 ปี
ทำไม Netflix มีสมาชิกลดลง ? เรามาดูกัน
20 เม.ย. 2565

หุ้น Netflix ร่วง 25% หลังสมาชิกลดลงครั้งแรก ในรอบ 10 ปี
เมื่อไม่กี่ชั่วโมงที่ผ่านมา Netflix ได้ประกาศผลประกอบการ ไตรมาสที่ 1 ปี 2022 
แม้รายได้ของบริษัทยังคงเติบโตอยู่ แต่ยอดผู้สมัครสมาชิกกลับลดลง
เรียกได้ว่าเป็นการลดลงครั้งแรกในรอบ 10 ปี ทำให้ภายหลังจากตลาดรับรู้ข้อมูลดังกล่าว
หุ้น Netflix ได้ถูกเทขายอย่างหนักในช่วง After hours จนติดลบมากถึง 25%
คิดเป็นมูลค่าที่หายไปมากถึง 1.35 ล้านล้านบาท ภายในวันเดียว
แล้วทำไม Netflix มีสมาชิกลดลง ? เรามาดูกัน
เรามาเริ่มกันที่ผลประกอบการบริษัท Netflix ไตรมาสที่ 1 ปี 2022 
รายได้ 266,000 ล้านบาท เพิ่มขึ้น 10%
กำไร 54,000 ล้านบาท ลดลง 6%
จากตรงนี้ แม้จะเห็นได้ว่าบริษัทยังคงมีรายได้เติบโตอยู่ แต่ก็เป็นการเติบโตที่ต่ำกว่านักวิเคราะห์คาดการณ์
ในขณะที่ถ้าเรามาดูยอดสมาชิกของ Netflix
ไตรมาสที่ 4 ปี 2021 จำนวน 221.84 ล้านบัญชี
ไตรมาสที่ 1 ปี 2022 จำนวน 221.64 ล้านบัญชี
ซึ่งถ้าเราแตกมาดูว่าฐานสมาชิก ภูมิภาคไหนเป็นอย่างไร
สหรัฐอเมริกา และแคนาดา ลดลง 6.4 แสนบัญชี
ยุโรป ลดลง 3 แสนบัญชี
ลาตินอเมริกา ลดลง 3.5 แสนบัญชี
จะมีแต่เอเชีย ที่ยังคงมีสมาชิกเพิ่มขึ้น 1.09 ล้านบัญชี
ทำให้โดยรวมแล้วยอดสมาชิกของ Netflix ในไตรมาสนี้ ลดลง 2 แสนบัญชี 
ซึ่งต่ำกว่าที่บริษัทได้คาดการณ์ไว้ว่าไตรมาสนี้ จะมีสมาชิกเพิ่มขึ้น 2.5 ล้านบัญชี
คนละเรื่องกับที่ได้คาดการณ์ไว้
แล้วทำไม จำนวนสมาชิกถึงลดลง ?
เหตุผลสำคัญเลยก็คือ Netflix ถือเป็นหุ้นที่ชนะเลิศในช่วงโควิด
เพราะผู้คนต้องอยู่บ้าน สตรีมมิงจึงเป็นทางเลือกความบันเทิงที่เข้าถึงได้ง่าย
แต่พอเริ่มมีการเปิดเมืองในหลายประเทศ Netflix จึงไม่ได้กลายเป็นเพียงตัวเลือกความบันเทิงเดียวอีกแล้ว
นอกจากนี้ก็มีเหตุการณ์ที่อยู่เหนือการควบคุม อย่างการระงับการใช้บริการ Netflix ในรัสเซีย อันเนื่องมาจากสงคราม
จากเหตุการณ์ดังกล่าว บริษัทรายงานว่าได้สูญเสียสมาชิกในรัสเซียทั้งหมดไป มากถึง 7 แสนบัญชี
ซึ่งผลกระทบในลักษณะเดียวกันกับ Netflix นั้น ก็มีแนวโน้มที่จะเกิดขึ้นกับอีกหลายบริษัท ที่มีฐานผู้ใช้งานเป็นชาวรัสเซีย ไม่ว่าจะเป็น Facebook, YouTube, Twitter ซึ่งจะทยอยประกาศผลประกอบการเร็ว ๆ นี้
เรื่องถัดมาก็คือ “การแชร์บัญชีกัน”
หรือพูดง่าย ๆ ก็คือ จ่ายบัญชีเดียว แต่ร่วมกันดูหลายคน
ซึ่งบริษัท ก็ได้ระบุว่ายอดสมาชิกทั้ง 222 ล้านบัญชีนั้น 
มีการแชร์กันในครัวเรือนเดียวกัน มากกว่า 100 ล้านบัญชี คิดเป็นเกือบครึ่งหนึ่ง
แทนที่จะมีสมาชิกใหม่ ผู้รับชมก็จะไปใช้บริการผ่านผู้ที่มีบัญชีอยู่แล้ว 
ยอดสมาชิก จึงไม่ได้เติบโตขึ้นและต่ำกว่าที่คาดการณ์เอาไว้ แต่บริษัทก็พยายามหาทางแก้ไข
โดยหนึ่งในนั้นก็คือ Netflix จะไม่ให้เราแชร์กันแบบเดิมแล้ว
แต่จะเป็นการเพิ่มตัวเลือกถ้าเราอยากแชร์บัญชีกับผู้อื่น เราก็ต้องมีการจ่ายเงินเพิ่มเติมด้วย แต่จุดนี้ก็ยังอยู่ในระหว่างการทดลองในบางประเทศ
และอีกเหตุผลที่สมาชิกลดลง เป็นผลมาจากการแข่งขันในอุตสาหกรรมที่รุนแรง 
เพราะปัจจุบัน เรามีตัวเลือกการรับชมคอนเทนต์เยอะขึ้นมาก 
คู่แข่งของ Netflix จึงมีตั้งแต่ YouTube, Amazon, Disney และ Hulu 
ซึ่งครั้งก่อน ๆ ก็ยังมีการพูดถึงแพลตฟอร์มที่แย่งเวลาไปด้วย เช่น TikTok ด้วยเหมือนกัน
ทั้งนี้ บริษัทก็กำลังศึกษาความเป็นไปได้ที่จะเพิ่มตัวเลือกการสมัครสมาชิกที่มีราคาถูกลง 
รวมถึงการเพิ่ม “โฆษณา” เข้ามาในแพลตฟอร์ม และ “เกม” เพื่อรักษาการเติบโต
โดยบริษัทได้มีการคาดการณ์ว่าในไตรมาสถัดไป บริษัทจะมีรายได้เพิ่มขึ้นอีกราว 10%
แต่ก็จะมีผู้ใช้งาน “ลดลงอีก” มากถึง 2 ล้านบัญชี..
และด้วยความที่ตัวเลขสมาชิก นับเป็นตัวเลขศักดิ์สิทธิ์ของแพลตฟอร์มสตรีมมิง
ซึ่งมันเป็นตัวเลขที่ใช้การันตีการเติบโตในอนาคต แต่กลับคาดว่าจะลดลงหนักขนาดนี้
ตลาดจึงผิดหวังมาก จนหุ้น Netflix ถูกเทขายอย่างหนัก จนติดลบมากถึง 25% 
คิดเป็นมูลค่าที่หายไปมากถึง 1.35 ล้านล้านบาท ภายในวันเดียว..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
Reference
-